b"\n_START_ARTICLE_\nNagib vrtilne osi\n_START_PARAGRAPH_\nNag\xc3\xadb vrt\xc3\xadlne os\xc3\xad je v astronomiji kot med osjo vrtenja telesa (planeta ali naravnega satelita) okrog svoje osi in pravokotnico na ravnino kro\xc5\xbeenja. Meri se v stopinjah (\xc2\xb0). Ozna\xc4\x8duje se z gr\xc5\xa1ko \xc4\x8drko \xce\xb5.\n_START_SECTION_\nNagib Zemljine vrtilne osi\n_START_PARAGRAPH_\nZemlja kro\xc5\xbei okrog Sonca po ravnini, ki se imenuje ekliptika. Med kro\xc5\xbeenjem okrog Sonca se vrti tudi okrog svoje osi. Smer osi je vedno enako nagnjena na ravnino ekliptike. Zaradi precesije enakono\xc4\x8dij Zemljina os ne ka\xc5\xbee vedno v isto smer in prili\xc5\xbeno opisuje pla\xc5\xa1\xc4\x8d sto\xc5\xbeca. Trenutno je premikanje Zemljine osi pribli\xc5\xbeno 50,3 lo\xc4\x8dnih sekund na leto ali 1 stopinja na 71,6 let. Zemljina os opi\xc5\xa1e celotni pla\xc5\xa1\xc4\x8d sto\xc5\xbeca v 25.765 letih, v enem platonskem letu._NEWLINE_Zemlja ima nagib vrtilne osi pribli\xc5\xbeno 23\xc2\xb0 27'. Os je nagnjena v isto smer med celotno potjo okrog Sonca. To povzro\xc4\x8di, da je med potjo polovica Zemljine povr\xc5\xa1ine nagnjena proti Soncu, druga polovica od njega. Kot posledica tega je pozimi severna polobla (pri nas) manj obsevana kot ju\xc5\xbena. Poleti je obratno._NEWLINE_V zelo dolgih obdobjih Zemljina os ni vedno nagnjena za enak kot glede na ravnino ekliptike. Njen nagib se giblje med 22,1\xc2\xb0 in 24,5\xc2\xb0 v obdobju 41.000 let. Mi \xc5\xbeivimo v obdobju manj\xc5\xa1anja nagiba vrtilne osi Zemlje. Razen tega imajo spremembe nagiba vrtilne osi \xc5\xa1e manj\xc5\xa1a nihanja s periodo 18,6 let (6798 dni). To nihanje se imenuje nutacija._NEWLINE_Simon Newcomb je ob koncu 19. stoletja izmeril nagib Zemljine osi 23\xc2\xb0 27\xe2\x80\x99 8,26\xe2\x80\x9d (epoha 1900,0). Njegovo vrednost so v splo\xc5\xa1nem sprejeli in je veljala vse do to\xc4\x8dnej\xc5\xa1ih meritev. J. H. Lieske je leta 1976 podal vrednost nagiba osi 23\xc2\xb0 26\xe2\x80\x99 21,44\xe2\x80\x9d (epoha 2000,0), ki jo je Mednarodna astronomska zveza (IAU) leta 2000 potrdila:_NEWLINE_\xce\xb5 = 84.381,448 \xe2\x88\x92 46,84024T \xe2\x88\x92 (59 \xc2\xb7 10\xe2\x81\xbb\xe2\x81\xb5)T\xc2\xb2 + (1813 \xc2\xb7 10\xe2\x81\xbb\xe2\x81\xb6)T\xc2\xb3_NEWLINE_T je \xc4\x8das v julijanskih stoletjih (36.525 dni) od efemeridne epohe J2000,0 (na julijanski dan 2.451.545,0)._NEWLINE_ker je linearni \xc4\x8dlen pri T negativen, se trenutno nagib Zemljine osi zmanj\xc5\xa1uje. Ta izraz daje le pribli\xc5\xbeno vrednost za \xce\xb5 in je to\xc4\x8den le za dolo\xc4\x8deno obmo\xc4\x8dje vrednosti T. (druga\xc4\x8de bi vrednost \xce\xb5 pobegnila v neskon\xc4\x8dnost, \xc4\x8de bi se T pove\xc4\x8dal do neskon\xc4\x8dnosti)."